Správa o účasti medzinárodných pozorovateľov na voľbách do NR SR v roku 2002

A.  Účasť medzinárodných pozorovateľov na voľbách do NR SR 

Slovenská republika ako účastnícky štát Organizácie pre bezpečnosť a spoluprácu v Európe v zmysle Kodanského dokumentu z 29. júna 1990 a Budapeštianskeho dokumentu z roku 1994 prevzala na seba medzinárodno-politický záväzok umožniť monitorovanie volieb pozorovateľom účastníckych štátov OBSE. Koordináciou činnosti pozorovateľov je poverený Úrad OBSE pre demokratické inštitúcie a ľudské práva  (ODIHR) vo Varšave.
	
Vyhlásením termínu volieb predsedom Národnej rady SR a pozvaním  generálneho riaditeľa Sekcie medzinárodných organizácií a bezpečnostnej politiky MZV SR  adresovaným riaditeľovi Úradu OBSE pre demokratické inštitúcie a ľudské práva, v ktorom SR vyjadrila pripravenosť prijať medzinárodných pozorovateľov, začal ODIHR  prípravné práce na pozorovaní volieb.

 V dňoch  24.-26.6.2002 navštívila Slovenskú republiku  hodnotiaca misia Úradu OBSE pre demokratické inštitúcie a ľudské práva. Cieľom jej návštevy bolo zhodnotenie celkovej predvolebnej situácie. Na základe stretnutí členov hodnotiacej misie s predstaviteľmi ústredných orgánov štátnej správy, politických strán, mimovládnych organizácií, zástupcami médií a diplomatickej komunity vypracovala hodnotiaca misia ODIHR správu o situácii v Slovenskej republike pred parlamentnými voľbami. 

Zároveň na základe odporúčaní hodnotiacej misie a uplatnenia rovnakého postoja OBSE voči SR ako v prípade vyslania pozorovateľov OBSE na parlamentné voľby v Českej republike a Maďarskej republike, rozhodol Úrad OBSE pre demokratické inštitúcie a ľudské práva vyslať na parlamentné voľby v Slovenskej republike volebnú pozorovateľskú misiu limitovaného formátu. 

Volebná pozorovateľská misia ODIHR, vedená vv. Michaelom Wygantom (USA), pozostávala z 11 volebných expertov a dlhodobých  pozorovateľov z 8 účastníckych krajín OBSE.   Členovia misie pôsobili na Slovensku v dňoch 23. 8.-25.9.2002.   Ich  úloha  spočívala v monitorovaní všetkých volebných fáz vrátane stavu príprav a priebehu  parlamentných volieb, volebnej kampane, úprav právneho rámca volieb a  ich súladu  s  medzinárodnými volebnými štandardmi.  Aktivity misie boli zamerané aj na analýzu predvolebnej činnosti volebných orgánov a predstaviteľov na všetkých úrovniach štátnej správy, účasť národnostných menšín  a monitoring médií. Všetci pozorovatelia boli viazaní tzv. Kódexom pozorovateľa, ktorý vypracoval Úrad pre demokratické inštitúcie a ľudské práva. 

Deň po voľbách vydala volebná pozorovateľská misia vyhlásenie predbežných zistení a záverov k parlamentným voľbám v SR. 
Volebná pozorovateľská misia Úradu OBSE pre demokratické inštitúcie a ľudské práva konštatovala, že voľby do Národnej rady, ktoré sa konali 20. a 21. septembra 2002 boli v súlade so slovenskou  volebnou legislatívou  a zodpovedali štandardom slovenského práva a medzinárodným požiadavkám na priebeh demokratických volieb. Voľby do Národnej rady SR v roku 2002 potvrdili posilnenie demokratického vývoja v Slovenskej republike.

 Výhrady uvedené v predbežnom vyhlásení sa týkali len niekoľkých čiastkových javov a nezatienili celkové pozitívne hodnotenie prípravy  a priebehu volieb.

Dňa 7.11.2002 zverejnil Úrad pre demokratické inštitúcie a ľudské práva záverečnú správu volebnej pozorovateľskej misie ODIHR/OBSE. 

B.  Záverečná správa ODIHR/OBSE o výsledkoch a priebehu volieb   

Volebná pozorovateľská misia vypracovala na základe zhodnotenia predvolebnej situácie, priebehu volieb, vlastných poznatkov a zistení záverečnú správu o výsledkoch a priebehu parlamentných volieb na Slovensku. 
Správa analyzuje jednotlivé oblasti volebného procesu, politický rámec volieb, volebnú legislatívu, volebnú kampaň, volebnú administratívu, médiá, účasť žien a  národnostných menšín, procedúry volebného dňa a výsledky volieb. 
Podľa záverečnej správy boli volebná kampaň a samotný priebeh volieb dobre organizované.  V správe sa uvádza, že voľby do Národnej rady SR, ktoré sa konali v dňoch 20.-21.9.2002 boli v súlade so slovenskou legislatívou, záväzkami OBSE a požiadavkami na demokratické voľby. 

Slovenská volebná legislatíva ako celok vytvára vyhovujúci rámec pre voľby a  poskytuje základ pre transparentný volebný proces. Volebný zákon  vytvára rovnaké podmienky kampane pre všetkých kandidátov a stanovuje jasné pravidlá kampane vo verejnoprávnych a súkromných médiách.  
V správe sa ďalej uvádza, že predvolebné obdobie bolo charakteristické  pokojnou a rezervovanou kampaňou, zameranou skôr na politické osobnosti ako politické otázky. Slovenská televízia a Slovenský rozhlas splnili svoju zákonnú povinnosť a poskytli všetkým kandidujúcim subjektom rovnaké množstvo vysielacieho času. 
Členovia volebnej pozorovateľskej misie však zaznamenali aj porušenie volebného moratória, porušenie nestrannosti vysielania jednou zo súkromných televíznych staníc a vykonávanie volebnej kampane niektorých politických strán ešte pred jej oficiálnym začatím. V tejto súvislosti  ODIHR  poukazuje na absenciu zákonného ustanovenia, ktoré by zakázalo politickým stranám vykonávať volebnú kampaň ešte pred jej oficiálnym začatím. 
  Počas kampane bolo zaznamenaných iba málo podnetov a sťažností, pričom všetky boli riešené  adekvátnym spôsobom.
 
Novelizáciou volebnej legislatívy došlo k posilneniu dôveryhodnosti, transparentnosti a zodpovednosti vo volebných postupoch. Vo všeobecnej charakteristike volebného rámca ODIHR oceňuje viaceré zmeny volebnej legislatívy pričom zároveň poukazuje na potrebu odstránenia niektorých nezrovnalostí.  

Volebná administratíva disponovala  podľa hodnotenia ODIHR vysokou podporou a dôverou obyvateľstva. Volebná pozorovateľská misia osobitne pozitívne vyzdvihuje akreditáciu domácich a zahraničných pozorovateľov Ústrednou volebnou komisiou napriek absencii príslušných legislatívnych ustanovení.
Mimoriadne pozitívne je v správe obsiahnuté hodnotenie činnosti Štatistického úradu SR, ktorý šiel nad rámec zákonných požiadaviek.
 
Správa obsahuje aj ustanovenia o zastúpení národnostných menšín na kandidátnych listinách politických subjektov a o volebnej účasti národnostných menšín. Podľa výsledkov sčítania obyvateľstva SR z roku 2001 sa 14,2% populácie označilo za patriace k národnostným menšinám. 
Maďarskú národnostnú menšinu zastupovala vo voľbách do NR SR v roku 2002 jedna politická strana – SMK, ktorá dosiahla potrebný prah na vstup do parlamentu.
Záujmy rómskej menšiny prezentovali dve politické strany – ROMA a ROISR, ktoré však nezískali dostatočný počet hlasov na vstup do parlamentu. Príslušníci rómskej menšiny boli uvedení aj na kandidátnych listinách iných politických strán, ich pozície na kandidátnych listinách boli pomerne nízko na to, aby získali poslanecký mandát. 
Správa poukazuje aj na početnejšie zastúpenie Rómov na všetkých úrovniach volebných komisií, čo je podľa vyjadrení ODIHR jedným z krokov vedúcim k vyššej politickej angažovanosti Rómov.
Príslušníci ostatných národnostných menšín neboli zastúpení vlastnou politickou stranou, ich kandidáti boli uvedení iba na kandidátnych listinách iných politických strán.    

Správa analyzuje aj otázku zastúpenia žien na kandidátnych listinách politických subjektov. Podľa vyjadrenia ODIHR zastúpenie žien na listinách politických strán z 2 773 kandidátov predstavovalo 22,9 percent. V novozvolenom parlamente pôsobí 22 žien zo 7 politických subjektov, čo predstavuje 14,7 % z celkového počtu poslancov.
 
Odhliadnuc od niekoľkých nedostatkov, Úrad pre demokratické inštitúcie a ľudské práva pozitívne zhodnotil samotný priebeh volieb, činnosť volebných komisií na všetkých úrovniach a organizačno- technickú stránku celého priebehu volieb. 

C.  Odporúčania  Úradu OBSE pre demokratické inštitúcie a ľudské práva

Volebná pozorovateľská misia ODIHR/OBSE vo svojej záverečnej správe uviedla aj viaceré odporúčania, ktorých plnenie môže byť predmetom  záujmu účastníckych štátov OBSE,  ako aj  samotného Úradu pre demokratické inštitúcie a ľudské práva, najmä v čase pred nadchádzajúcimi voľbami v SR. 
Volebná pozorovateľská misia v správe zároveň  vytýčila aj možný smer úprav volebnej legislatívy, pri plnení ktorého je ODIHR pripravený spolupracovať s relevantnými slovenskými inštitúciami. 

Odporúčania volebnej pozorovateľskej misie na zdokonalenie volebnej legislatívy  a volebného procesu možno rozdeliť do troch kategórií. Ide o odporúčania, ktoré majú oporu vo všeobecne uznávaných princípoch  a vychádzajú z dokumentu Úradu pre demokratické inštitúcie a ľudské práva o tzv. best practice; o odporúčania, ktoré sú z dôvodu nesprávnych formulácií sporné  a odporúčania, ktoré idú nad rámec prijatých a všeobecne rešpektovaných štandardov. 

Hlavné odporúčania sú nasledovné:

•	Mala by byť zvážená úprava volebnej legislatívy a jej harmonizácia tak, aby sa odstránili nezrovnalosti  a zosúladili volebné praktiky pre  jednotlivé druhy volieb. 

•	Volebná legislatíva by mala obsahovať ustanovenia  o tom, že zasadnutia  Ústrednej volebnej komisie by mali byť otvorené pre verejnosť; rozhodnutia ÚVK by mali byť právne záväzné pre nižšie úrovne volebnej administratívy; mal by byť vypracovaný mechanizmus, ktorý by umožňoval ÚVK zaoberať sa sťažnosťami týkajúcimi sa  spravodlivosti volieb; ÚVK by mala byť zákonne oprávnená vydávať záväzné pokyny k procedurálnym otázkam,  ktoré nie sú upravené zákonom.

•	Pravidlá pre nahrádzanie kandidátov na straníckych kandidátnych listinách by mali byť presnejšie špecifikované vytvorením priorít medzi pozíciou priradenou stranou a preferenciami vyjadrenými voličmi.

•	Volebný zákon by mal obsahovať definovanie volebnej kampane a definíciu jej porušenia; osobitne je potrebné objasnenie upravujúce obsah  zakázanej politickej reklamy; mal by byť vypracovaný mechanizmus na  riešenie sťažností týkajúcich sa takýchto porušení. 

•	Ustanovenia týkajúce sa prezentácie volebnej kampane v elektronických médiách by mali byť legislatívne upravené.  

•	Bolo by vhodné  vytvoriť zákonné ustanovenie  týkajúce sa domácich a medzinárodných pozorovateľov, ako aj pravidlá pre ich akreditáciu. 

•	Celý volebný proces by mohol byť posilnený, ak by okrskové volebné komisie po ukončení prvého dňa volieb vypracovali protokol udávajúci počet voličov, ktorí odhlasovali a  počet vydaných obálok. Protokoly obsahujúce výsledky volieb by mohli tiež obsahovať  počet voličov doplnených do zoznamu voličov počas volebných dní  ako aj informácie o počte neplatných hlasovacích lístkoch.  Kópie podpísaných protokolov okrskovej a okresnej volebnej komisie mali byť verejne prístupné v priestoroch každej komisie, čím by sa posilnila transparentnosť citlivých volebných činností.

•	Ustanovenia umožňujúce okresnej volebnej komisii nebrať do úvahy volebné  výsledky doručené z okrskových volebných komisií po uplynutí limitu 24 hodín po ukončení volieb by mali byť pozmenené, pretože toto ustanovenie by podľa ODIHR mohlo de facto spôsobiť, že voliči sú  zbavení volebného práva. 

•	Pozornosť by mohla byť venovaná pravidelnému oznamovaniu čiastkových  volebných výsledkov, tak ako po ukončení volieb prichádzajú do okresných volebných komisií a Ústrednej volebnej komisie a napokon zverejneniu konečných výsledkov okrskovou volebnou komisiou, navyše aj  poskytnutiu týchto údajov uložených na disketách politickým stranám ako je tomu v súčasnej praxi.  

•	Pre zabezpečenie vyššej účasti divákov by mohla Slovenská televízia zvážiť vytvorenie  atraktívnejších spôsobov pre vysielanie okrúhlych stolov a politických reklám.

•	Pre zvýšenie politickej účasti rómskej menšiny by mali byť zavedené občianske a voličské vzdelávacie programy zamerané na rómsku komunitu.

Odporúčania OBSE nemajú právne záväzný charakter. Ich cieľom je priblížiť volebnú legislatívu účastníckych štátov medzinárodným štandardom v súlade s príslušnými dokumentmi OBSE.  Dodržiavanie volebných štandardov a implementácia pripomienok volebných pozorovateľských misií však  bude v nastávajúcom období jednou z tém, ktorým bude OBSE v zmysle záverov minuloročnej varšavskej implementačnej schôdzky a rozhodnutí Ministerskej rady OBSE týkajúcich sa volebných procesov venovať zvýšenú pozornosť. 

Celkové hodnotenie príprav a priebehu volieb je  zo strany volebnej pozorovateľskej misie pozitívne. Kladné hodnotenia prevažujú nad kritickými pripomienkami množstvom i závažnosťou.

Delegácia SR pri OBSE vo Viedni poukázala na zasadnutí Stálej rady OBSE na  potrebu väčšej konzistentnosti pri formulovaní odporúčaní ODIHR za predpokladu zohľadnenia volebnej praxe v podmienkach jednotlivých účastníckych štátov, ako aj záverov varšavskej implementačnej schôdzky týkajúcich sa volebnej problematiky.

Pozorovateľská misia OBSE Úradu pre demokratické inštitúcie a ľudské práva, jej dôstojné prijatie v SR a ústretovosť volebných orgánov a orgánov štátnej správy  splnila svoje oficiálne poslanie. Priniesla objektívne medzinárodné potvrdenie toho, že voľby boli potvrdením demokratického vývoja na Slovensku a predstavovali významný krok smerom k integrácii SR do európskych a transatlantických štruktúr.